DDD โชว์งบ Q3 พลิกกำไร 11 ลบ. เดินหน้าตลาดตปท. ดันรายได้ปีนี้โตเข้าเป้า!
DDD เผยงบไตรมาส 3/65 พลิกกำไร 11 ล้านบาท จากช่วงปีก่อนขาดทุน 131 ล้านบาท ดันงวด 9 เดือนแรกพลิกกำไร 39 ล้านบาท พร้อมรุกตลาดต่างประเทศ มั่นใจดันรายได้ปีนี้เติบโตตามเป้า
DDD เผยงบไตรมาส 3/65 พลิกกำไร 11 ล้านบาท จากช่วงปีก่อนขาดทุน 131 ล้านบาท ดันงวด 9 เดือนแรกพลิกกำไร 39 ล้านบาท พร้อมรุกตลาดต่างประเทศ มั่นใจดันรายได้ปีนี้เติบโตตามเป้า
11 พ.ย. 2565

นางสาวนันทวรรณ สุวรรณเดช ประธานเจ้าหน้าที่บริหาร บริษัท ดู เดย์ ดรีม จำกัด (มหาชน) หรือ DDD กล่าวรายงานผลการดำเนินงานไตรมาส 3 ปี 2565 ว่า บริษัทฯมีรายได้จากการขาย 393 ล้านบาท โดยมีอัตราการเติบโตร้อยละ 40 เมื่อเทียบกับช่วงไตรมาส 3 ปี 2564 อยู่ที่ 280 ล้านบาท นอกจากรายได้จากการขายแล้วบริษัทยังมีรายได้จากการลงทุนเข้ามาช่วยเสริมอีกกว่า 85 ล้านบาท ทำให้รายได้รวมบริษัทเติบโตกว่าร้อยละ 56
โดยในไตรมาส 3 ปี 2565 รายได้จากการขายต่างประเทศยังเติบโตได้ดี มีสัดส่วนสูงถึงร้อยละ 39 ของรายได้จากการขายทั้งหมด หรือคิดเป็นมูลค่า 155 ล้านบาท โดยจากรายได้หลักจากการขายต่างประเทศมาจากกลุ่มผลิตภัณฑ์บำรุงผิวที่เพิ่มขึ้น 154 ล้านบาท หรือเติบโตร้อยละ 92  เมื่อเทียบกับช่วงไตรมาสเดียวกันในปีก่อนหน้า โดยเชื่อมั่นว่าตลาดต่างประเทศจะเป็นปัจจัยสำคัญที่ขับเคลื่อนการเติบในไตรมาส 4 นอกจากนี้รายได้จากส่วนงานธุรกิจผลิตภัณฑ์เสริมความงามในประเทศยังเติบโตจากความคลี่คลายจากสถานการณ์โควิด ประกอบกับการออกผลิตภัณฑ์ใหม่เพื่อกระตุ้นยอดขาย อาทิ คอลเลคชั่นพิเศษแห่งปี “DDD X SMILEY LIMITED EDITION”
ขณะที่ต้นทุนสินค้าและบริการสำหรับไตรมาส 3 ปี 2565 มีมูลค่า 133 ล้านบาท หรือคิดเป็นร้อยละ 34 ของรายได้จากการขาย โดยลดลงร้อยละ 2.4 point เมื่อเทียบกับช่วงไตรมาสเดียวกันในปี 2564 ที่มีต้นทุนสินค้าและบริการ 101 ล้านบาท หรือร้อยละ 36ของรายได้จากการขาย จากผลสืบเนื่องจากอัตราการใช้กำลังการผลิตของโรงงานที่ยังคงเพิ่มสูงขึ้น การรักษาประสิทธิภาพในการลดต้นทุนการผลิต รวมไปถึงการรับจ้างผลิตสินค้าให้กับบุคคลภายนอก (OEM) ที่ช่วยเพิ่มประสิทธิภาพมากยิ่งขึ้น
นอกจากนี้ค่าใช้จ่ายในการขายและบริหารสำหรับไตรมาส 3 ปี 2565 อยู่ที่ 234 ล้านบาท หรือคิดเป็นร้อยละ 59 ของรายได้จากการขาย โดยลดลงร้อยละ 8 point เมื่อเทียบกับช่วงไตรมาสเดียวกันในปี 2564 ที่มีค่าใช้จ่ายในการขายและบริหาร 189 ล้านบาท หรือร้อยละ 67 ของรายได้จากการขาย โดยสอดคล้องกับแผน Synergy Roadmap ภายในกลุ่มบริษัทเพื่อลดความซ้ำซ้อนและเพิ่มประสิทธิภาพในการดำเนินงานภายในกลุ่มของบริษัทอย่างต่อเนื่อง
จากปัจจัยข้างต้น ส่งผลให้ไตรมาส 3 ปี 2565 บริษัทฯมีกำไรจากการดำเนินงานเป็นบวก (Operating Performance Turnaround) และมีอัตรากำไรจากการดำเนินงานที่ร้อยละ 7 โดยเพิ่มขึ้นกว่าร้อยละ 10 point ที่มูลค่า 27 ล้านบาท เมื่อเทียบกับไตรมาสเดียวกันในปี 2564 ที่มีอัตราขาดทุนจากการดำเนินงานร้อยละ 4  หรือขาดทุนมูลค่า 10 ล้านบาท โดยกำไรจากการดำเนินงานสะสม 9 เดือน ปี 2565 มีมูลค่า 107 ล้านบาท หรือร้อยละ 9 จากรายได้จากการขาย เพิ่มขึ้นจากปีที่แล้วที่ 173 ล้านบาท หรือเพิ่มขึ้นกว่าร้อยละ 17 point
สำหรับไตรมาส 3 ปี 2565 พลิกมีกำไรสุทธิ 11.38 ล้านบาท เมื่อเทียบกับช่วงไตรมาสเดียวกันของปีก่อนขาดทุนสุทธิ 131 ล้านบาท ส่งผลให้ 9 เดือนแรกปี 2565 พลิกมีกำไรสุทธิ 39.06 ล้านบาท เมื่อเทียบกับงวดเดียวกันของปีก่อนขาดทุนสุทธิ 23.37 ล้านบาท ซึ่งผลการดำเนินงานที่ดีขึ้นมาจากการการเติบโตของยอดขายของกิจการ การควบคุมต้นทุนและค่าใช้จ่ายต่างๆเป็นหลัก
นอกจากนี้ นางสาวนันทวรรณ ยังกล่าวต่อว่า จากผลการดำเนินงานที่กลับมาเป็นบวกได้ต่อเนื่อง (Operating Performance Turnaround) ตลอด 3 ไตรมาสในปี 2565 ทำให้มั่นใจว่าแผนงานและกลยุทธ์ที่วางไว้จะสามารถนำ DDD Group ไปสู่เป้าหมายตามที่ได้ตั้งไว้ สำหรับไตรมาสสุดท้ายของปีทางบริษัทฯก็ยังคงพุ่งเป้าไปที่การขยายตลาดส่งออก แผน Synergy Roadmap ภายในกลุ่มบริษัทเพื่อลดความซ้ำซ้อนและเพิ่มประสิทธิภาพในการดำเนินงาน พร้อมเพิ่มอัตราการใช้กำลังการผลิต ด้วยการขยายตลาดรับจ้างผลิตสินค้า (OEM) เพื่อควบคุมต้นทุน พร้อมเดินหน้าสร้างโอกาสในการขยายธุรกิจและการเติบโตธุรกิจอย่างยั่งยืนต่อไป
อนึ่ง DDD รายงานผลประกอบการงวดไตรมาส 3 และงวด 9 เดือนแรกของปี 65 สิ้นสุดวันที่ 30 ก.ย.65 ดังนี้
